แนวโน้มดัชนีเช้าลุ้นขึ้นต่อแนวเดียวกับ ตปท.
นักวิเคราะห์ฯคาดตลาดหุ้นไทยเช้านี้มีลุ้นขึ้นต่อแต่ไม่แรง แนวเดียวกับตลาดต่างประเทศทั้งตลาดภูมิภาค
1 ก.ย. 2553

นักวิเคราะห์ฯคาดตลาดหุ้นไทยเช้านี้มีลุ้นขึ้นต่อแต่ไม่แรง แนวเดียวกับตลาดต่างประเทศทั้งตลาดภูมิภาค
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท เปิดเผยว่า ตลาดหุ้นไทยเช้านี้น่าจะปรับตัวขึ้นต่อได้แต่ไม่แรง เป็นไปในทิศทางเดียวกับตลาดต่างประเทศ โดยเช้านี้ตลาดหุ้นอื่นในภูมิภาคเอเชียส่วนใหญ่รีบาวน์ขึ้นมาตามตลาดสหรัฐ เนื่องจากข้อมูลเศรษฐกิจที่ออกมาเมื่อคืนที่ผ่านมามีทั้งด้านบวกและลบ แต่ภาพโดยรวมนักลงทุนยังให้ความกังวลเกี่ยวกับการชะลอตัวของเศรษฐกิจในสหรัฐอยู่          สำหรับตลาดบ้านเราคงจะอาศัยปัจจัยจากในประเทศเป็นหลัก โดยเฉพาะรอผลการตัดสินของศาลปกครองกลางในกรณีของมาบตาพุดที่จะมีขึ้นในวันพรุ่งนี้(2 ก.ย.)ซึ่งวานนี้ ครม.ได้มีความเห็นชอบในประกาศ 11 ประเภทกิจการที่มีผลกระทบรุนแรง ซึ่งมองว่าตรงนี้น่าจะมีผลต่อการพิจารณาของศาลฯด้วย อย่างไรก็ดี การตัดสินครั้งนี้ถือเป็นการปลดล็อคได้และเป็นผลดีต่อหลายกลุ่มอุตสาหรรม อย่างกลุ่มพลังงานและกลุ่มรับเหมาก่อสร้างอย่างน้อยก็จะเห็นถึงความชัดเจนและสามารถเดินหน้าบางโครงการในมาบตาพุดได้ต่อไป          นอกจากนี้ จากการที่เงินบาทยังคงแข็งค่า Fund Flow ยังคงไหลเข้าตลาดบ้านเรา โดยเมื่อวานนี้นักลงทุนต่างชาติได้ซื้อสุทธิค่อนข้างมาก ซึ่งก็น่าจะเป็นปัจจัยหนุนให้กับตลาดฯได้ด้วยเช่นกัน  พร้อมให้แนวรับ 905 จุด แนวต้าน 918-920 จุด